കരിപ്പൂര് വിമാനാപകടം: ദുരന്തരാത്രിക്ക് ഒരാണ്ട് കരിപ്പൂര് ഇന്നും ഞെട്ടലോടെയാണ് കേരളം ആ കറുത്ത രാത്രിയെ ഓര്ക്കുന്നത്. 2020 ആഗസ്റ്റ് ഏഴിന് രാത്രി 7.30ന് ദുബൈയില് നിന്ന് 184 യാത്രക്കാരുമായി വന്ന എയര് ഇന്ത്യ എക്സ്പ്രസ് ലാന്ഡിംഗിനിടെ കരിപ്പൂര് റണ്വേ പത്തില് നിന്ന് നിയന്ത്രണംവിട്ട് 40 അടി താഴ്ചയിലേക്ക് കൂപ്പുകുത്തി. അപകടത്തില് വിമാനം മൂന്ന് കഷ്ണങ്ങളായാണ് വേര്പ്പെട്ടത്. ഇന്ധനം നിറച്ച ചിറകുകള്ക്ക് യാതൊരു കേടുപാടും പറ്റാതിരുന്നതിനാല് വന് ദുരന്തം ഒഴിവായി. പൈലറ്റ്, സഹപൈലറ്റ് ഉള്പ്പെടെ 16 പേര് സംഭവ സ്ഥലത്തും നാല് പേര് വിവിധ ആശുപത്രികളില് ചികിത്സയിലിരിക്കേയുമാണ് മരിച്ചത്. കനത്ത മഴയില് രണ്ട് പ്രാവശ്യം വിമാനം നിലത്തിറക്കാന് ശ്രമിച്ചെങ്കിലും പരാജയപ്പെടുകയായിരുന്നു. മൂന്നാം ശ്രമത്തിനായി സാധാരണ ഇറങ്ങുന്ന കിഴക്കുവശത്ത് നിന്ന് മാറി പടിഞ്ഞാറ് വശത്തു നിന്ന് വിമാനം ഇറക്കുന്നതിനുള്ള ശ്രമത്തിനിടയിലാണ് നിയന്ത്രണം വിട്ട് താഴ്ചയിലേക്ക് കൂപ്പുകുത്തിയത്. കൊവിഡ് മഹാമാരി പശ്ചാത്തലത്തില് വന്ദേ ഭാരത് മിഷന്റെ ഭാഗമായാണ് ദുബൈയില് നിന്ന് കരിപ്പൂരിലേക്ക് സര്വീസ് ഏര്പ്പെടുത്തിയിരുന്നത്. കൊവിഡിനെ തോല്പ്പിച്ച രക്ഷാപ്രവര്ത്തനം അപകടത്തെ തുടര്ന്ന് ആദ്യമായി രക്ഷാപ്രവര്ത്തനത്തിന് എത്തിയത് സമീപ വാസികളും കൊണ്ടോട്ടിയില് നിന്നുള്ളവരുമായിരുന്നു. വിമാനത്താവള സുരക്ഷാചുമതലയുള്ള സി ഐ എസ് എഫ് വിഭാഗവും വിമാനത്താവള അഗ്നിരക്ഷാസേനയും എത്തുന്നതിന് മുമ്ബ് തന്നെ നാട്ടുകാര് കൊവിഡിനെ പോലും മറന്ന് അപകടത്തില്പ്പെട്ടവരെ രക്ഷപ്പെടുത്തുകയായിരുന്നു. നാട്ടുകാരുടെ സമയോചിതമായ രക്ഷാപ്രവര്ത്തനം മരണനിരക്ക് ഉയരാതിരിക്കാന് കാരണമായി. വിവിധ ഭാഗങ്ങളില് നിന്ന് ആംബുലന്സുകളും മറ്റും എത്തുന്നതിന് മുമ്ബ് തന്നെ പ്രദേശവാസികള് തങ്ങളുടെ വാഹനത്തില് പരുക്കേറ്റവരെ ആശുപത്രിയില് എത്തിച്ചു. മന്ത്രിമാരും എം എല് എ മാരും ജില്ലാ കലക്ടര്, ഉന്നത പോലീസ് ഉദ്യോഗസ്ഥര് തുടങ്ങിയവരും സ്ഥലത്തെത്തി രക്ഷാപ്രവര്ത്തനത്തിന് നേതൃത്വം നല്കിയിരുന്നു. ഗവര്ണര്, മുഖ്യമന്ത്രി, കേന്ദ്ര വ്യോമയാന മന്ത്രി, പ്രതിപക്ഷ നേതാവ് തുടങ്ങിയ പ്രമുഖരും അടുത്ത ദിവസം അപകട സ്ഥലം സന്ദര്ശിക്കുകയും ആവശ്യമായ നടപടിക്രമങ്ങള് എടുക്കുകയും ചെയ്തു. മരിച്ചവരുടെ കുടുംബങ്ങള്ക്ക് എയര് ഇന്ത്യ പത്ത് ലക്ഷം രൂപ വീതവും സാരമായി പരുക്കേറ്റവര്ക്ക് രണ്ട് ലക്ഷവും സാരമല്ലാത്ത പരുക്കേറ്റവര്ക്ക് 50,000 രൂപയും അനുവദിച്ചു. സംസ്ഥാന സര്ക്കാറും മരിച്ചവരുടെ കുടുംബത്തിന് പത്ത് ലക്ഷവും ചികിത്സയിലുള്ളവര്ക്ക് ധനസഹായവും ലഭ്യമാക്കിയിരുന്നു. അപകടം മറയാക്കി കരിപ്പൂരിനെ തകര്ക്കാന് ശ്രമം വിമാനാപകടം കരിപ്പൂരിനെ തകര്ക്കാന് പറ്റിയ അവസരമാക്കി മാറ്റിയിരിക്കയാണ് കരിപ്പൂര് വിരുദ്ധ ലോബികള്. ഡല്ഹിയിലെ ചില ഉദ്യോഗസ്ഥരും ഇതിന് ഒത്താശ ചെയ്യുന്നുണ്ട്. ചെറിയ വിമാനമാണ് അപകടത്തില്പ്പെട്ടതെങ്കിലും അതിന്റെ പേരില് വലിയ വിമാനങ്ങള്ക്ക് അനുമതി നിഷേധിക്കുകയായിരുന്നു. കരിപ്പൂരിലെ ടേബിള് ടോപ് റണ്വേ വലിയ വിമാനങ്ങള്ക്ക് സുരക്ഷതമല്ലെന്നാണ് പുതിയ കണ്ടെത്തല്. 33 വര്ഷമായ കരിപ്പൂരില് 18 വര്ഷക്കാലം വലിയ വിമാനങ്ങളുടെ സര്വീസ് തുടര്ന്ന് വരികയായിരുന്നു. റണ്വേ അറ്റകുറ്റപ്പണിക്കായി വലിയ വിമാനങ്ങള് താത്കാലികമായി നിര്ത്തിവെച്ചത് വീണ്ടും പുനരാരംഭിക്കാനിരിക്കെയാണ് വിമാനാപകടം സംഭവിക്കുന്നത്. ഈ അവസരം മുതലെടുത്ത് കരിപ്പൂരില് വലിയ വിമാനങ്ങള്ക്ക് അനുമതി നല്കാതിരിക്കാന് ഉദ്യോഗസ്ഥ തലത്തില് നിന്നുള്ളവര് തന്നെ രഹസ്യ നീക്കം നടത്തുകയുണ്ടായി. ഇതിന്റെ ഫലമായി കരിപ്പൂരില് വലിയ വിമാനങ്ങള്ക്കുള്ള അനുമതി നീണ്ടുപോകുകയാണ്. നടുക്കം വിട്ടുമാറാതെ ഏഴംഗ സംഘം സമര്പ്പിക്കാത്ത അന്വേഷണ റിപ്പോര്ട്ട് വിമാനാപകടം നടന്ന് ഒരു വര്ഷമായിട്ടും അന്വേഷണം പൂര്ത്തിയായിട്ടില്ല. അന്വേഷണ റിപ്പോര്ട്ട് നീട്ടിക്കൊണ്ടു പോകുകയാണെന്നാണ് വ്യക്തമാകുന്നത്. മൂന്ന് മാസത്തിനുള്ളില് റിപ്പോര്ട്ട് പുറത്തുവിടും എന്നായിരുന്നു ആദ്യം അറിയിച്ചിരുന്നത്. എന്നാല്, ഒരു വര്ഷമായിട്ടും അപകടത്തെപ്പറ്റിയുള്ള അന്വേഷണം എങ്ങുമെത്തിയില്ല. വിമാനത്തിന്റെ ബ്ലാക് ബോക്സ് അടുത്ത ദിവസം തന്നെ കണ്ടെടുത്ത് പരിശോധനക്ക് ഡല്ഹിയിലേക്ക് എത്തിച്ചെങ്കിലും അപകട കാരണം വ്യക്തമാക്കിയിട്ടില്ല. ബ്ലാക് ബോക്സ് പരിശോധിച്ചാല് തന്നെ കാരണം വ്യക്തമാകുന്നതാണ്. എന്നാല്, ഒരു വര്ഷമായിട്ടും അന്വേഷണ റിപ്പോര്ട്ട് തയ്യാറായിട്ടില്ല. അന്വേഷണ റിപ്പോര്ട്ട് വൈകുന്നതും വലിയ വിമാനങ്ങള്ക്കുള്ള അനുമതി നീളുന്നതിന് കാരണമാകുകയാണ്. റിപ്പോര്ട്ട് വന്നതിന് ശേഷം മതി വലിയ വിമാനങ്ങള്ക്ക് അനുമതി എന്നതാണ് തത്പരകക്ഷികളുടെ വാദം. നഷ്ട പരിഹാരം കടലാസില് അപകടത്തില് മരിച്ചവരുടെ കുടുംബത്തിനോ പരുക്കേറ്റവര്ക്കോ എയര് ഇന്ത്യ ഇതേവരെ നഷ്ടപരിഹാരം നല്കിയിട്ടില്ല. പലരുടെയും മരണം മൂലം നിര്ധന കുടുംബങ്ങളിലെ അത്താണിയാണ് നഷ്ടമായത്. സാരമായി പരുക്കേറ്റവര്ക്ക് ഇന്നും സ്വസ്ഥജീവിതത്തിലേക്ക് തിരിച്ചു വരാനായിട്ടില്ല. മോണ്ടറില് കണ്വെന്ഷന് ഉടമ്ബടി പ്രകാരം ഇന്ത്യയില് വിമാനാപകടത്തില് മരിച്ചവരുടെ കുടുംബത്തിന് 1.20 കോടി രൂപ നഷ്ടപരിഹാരം നല്കണമെന്നതാണ് വ്യവസ്ഥ. എന്നാല്, എയര് ഇന്ത്യ നഷ്ടപരിഹാരം നല്കാതെ ഒഴിഞ്ഞു മാറുകയാണ്. ഇതിനിടെ മരിച്ചവരുടെ കുടുംബത്തിന് 40 ലക്ഷം നഷ്ടപരിഹാരം നല്കി ഒത്തുതീര്ക്കാന് എയര് ഇന്ത്യ ശ്രമം നടത്തിയതായി അറിയുന്നു. എന്നാല് മരിച്ചവരുടെ കുടുംബം ഈ ഒത്തുതീര്പ്പിന് തയ്യാറായിട്ടില്ല. പൂര്ണ നഷ്ടപരിഹാരം ആവശ്യപ്പെട്ട് ഏതാനും കുടുംബങ്ങള് കേസ് ഫയല് ചെയ്തിട്ടുണ്ട്. അന്വേഷണ റിപ്പോര്ട്ടില് തീരുമാനം കൈക്കൊള്ളുന്നത് വരെ നഷ്ടപരിഹാരം നല്കുന്നതും നീണ്ടുപോകും. അതേസമയം അപകടത്തിന്റെ ഇന്ഷ്വറന്സ് തുക മുഴുവനായും എയര് ഇന്ത്യ കൈപ്പറ്റിയിട്ടുമുണ്ട്.